LIETUVOS RESPUBLIKOS TEISINGUMO MINISTRAS

Į S A K Y M A S

DĖL NOTARO PRAKTIKOS ATLIKIMO TVARKOS TAISYKLIŲ PATVIRTINIMO

2004 m. gegužės 17 d. Nr. 1R-118

Vilnius

Vadovaudamasis Lietuvos Respublikos notariato įstatymo (Žin., 1992, Nr. 28-810; 2003, Nr. 15-598) 3 straipsnio 2 dalimi:

1. Tvirtinu Notaro praktikos atlikimo tvarkos taisykles (pridedama).

2. Pripažįstu netekusiu galios Lietuvos Respublikos teisingumo ministro 1999 m. gegužės 11 d. įsakymą Nr. 119 „Dėl notaro praktikos atlikimo tvarkos patvirtinimo“.

TEISINGUMO MINISTRAS	VYTAUTAS MARKEVIČIUS

PATVIRTINTA

Lietuvos Respublikos teisingumo ministro

2004 m. gegužės 17 d. įsakymu Nr. 1R-118

NOTARO PRAKTIKOS ATLIKIMO TVARKOS TAISYKLĖS

1. Šios taisyklės reglamentuoja asmenų, laimėjusių viešą konkursą eiti notaro pareigas, notaro praktikos atlikimo tvarką.

Ši tvarka netaikoma kandidatams į notarus (asesoriams). Šių asmenų notaro praktikos atlikimo tvarką nustato Kandidato į notarus (asesoriaus) notaro praktikos atlikimo tvarkos taisyklės.

2. Asmuo, laimėjęs viešą konkursą eiti notaro pareigas, prašymą dėl notaro praktikos atlikimo turi paduoti Notarų rūmams ne vėliau kaip per tris mėnesius nuo laimėto konkurso pabaigos.

3. Asmuo, laimėjęs viešą konkursą eiti notaro pareigas, atlieka notaro praktiką pas notarą, kurio kandidatūrą tvirtina Notarų rūmų prezidiumas.

Notaro praktikos vadovu skiriamas notaras, turintis ne mažesnį kaip dešimties metų notaro darbo stažą.

4. Notaro praktikos atlikimo trukmė turi būti ne trumpesnė, kaip trys mėnesiai.

Notaro praktikos atlikimo pradžią ir trukmę nustato Notarų rūmų prezidiumas, atsižvelgdamas į asmens, laimėjusio viešą konkursą eiti notaro pareigas, pageidavimą.

5. Asmuo, laimėjęs viešą konkursą eiti notaro pareigas (toliau – praktiką atliekantis asmuo) už notaro praktikos atlikimą įmoką po 200 Lt už kiekvieną praktikos mėnesį į Lietuvos notarų rūmų sąskaitą. Atlyginimą notarui už vadovavimą praktikai išmoka Notarų rūmų prezidiumas.

6. Notaro praktikos atlikimo programą sudaro Notarų rūmų prezidiumas. Notaro praktikos planą sudaro notaro praktikos vadovas, kurį tvirtina Notarų rūmų prezidiumas.

Notaro praktikos atlikimo programoje turi būti šios temos: notaro biuro darbo organizavimas ir veikla, notarinių veiksmų atlikimo tvarka ir ypatumai, dokumentų parengimo, tvarkymo, saugojimo ir naudojimo tvarka, notarinių veiksmų arba atsisakymo juos atlikti apskundimo tvarka, notaro civilinė ir drausminė atsakomybė. Į notaro praktikos atlikimo programą gali būti įtrauktos ir kitos temos, kurios padėtų praktiką atliekančiam asmeniui geriau pasirengti notaro veiklai.

Notaro praktikos atlikimo plane turi būti nurodyta: temos pavadinimas, valandų skaičius ir laikotarpis, skirtas tos temos praktikai.

7. Pasibaigus notaro praktikos atlikimo trukmei, praktikos vadovas surašo išvadą apie notaro praktikos atlikimą, su ja supažindina praktiką atlikusį asmenį, ir pateikia tvirtinti Notarų rūmų prezidiumui

Į Notarų rūmų prezidiumo posėdį, kuriame svarstoma išvada apie notaro praktikos atlikimą, kviečiami notaro praktikos vadovas ir notaro praktiką atlikęs asmuo.

8. Notarų rūmų prezidiumas, atsižvelgdamas į notaro praktikos vadovo išvadą, nutaria:

8.1. praktiką atlikęs asmuo įvykdė notaro praktikos atlikimo programą ir yra pasirengęs notaro profesinei veiklai;

8.2. praktiką atlikęs asmuo neįvykdė notaro praktikos atlikimo programos ir yra nepasirengęs notaro profesinei veiklai. Tokiu atveju praktiką atlikęs asmuo pagal šios tvarkos nuostatas skiriamas pakartotinai atlikti notaro praktiką pagal naują programą pas kitą notarą;

8.3. praktiką atlikęs asmuo dalinai įvykdė notaro praktikos atlikimo programą. Tokiu atveju praktiką atlikęs asmuo gali pratęsti Notarų rūmų prezidiumo nustatytos trukmės notaro praktiką pas tą patį notarą. Šiuo atveju notaro praktikos atlikimo trukmė gali būti trumpesnė negu 3 mėnesiai.

9. Notarų rūmų prezidiumas nutarimą dėl praktikos vadovo išvados išduoda:

9.1. notaro praktikos vadovui;

9.2. praktiką atlikusiam asmeniui.

10. Notarų rūmų prezidiumo nutarimas pateikiamas Teisingumo ministerijai.

11. Ginčus dėl notaro praktikos atlikimo sprendžia Teisingumo ministerija.

______________